પૈસા કેમ બને? એ જ વાત મનમાં લઈને ફરતા રિચાર્ડને વાણંદને ત્યાં કામ કરતાં કરતાં એટલું તો સમજાઈ ગયું હતું કે ખરો પૈસો વાળ કાપવામાં નથી, વાળ ભેગા કરીને એની વિગ બનાવવામાં છે. ગરીબીને નાથવાની મહેચ્છા તો રિચાર્ડ સમજણો થયો ત્યારની હતી જ. વિગનો બિઝનેસ માફક આવે એમ પણ લાગ્યું. પોતે જ એક કંપની બનાવી, દરેક જગ્યાએથી વાળ એકઠા કરવા લાગ્યો. એ સમય પણ ફેશનના શિખર સમો હતો, પોતાની વિચક્ષણ બુદ્ધિથી નવતર પ્રયોગો કરતાં વિગને વોટરપ્રૂફ ડાયિંગની પણ ટેકનીક અજમાવી અને વિગનો બિઝનેસ ઉપડયો. પૈસા આવતા શરૃ થયા એટલે ટેકનોલોજીમાં જ જાત જાતના ઈન્વેસ્ટમેન્ટ શરૃ કર્યાં બિઝનેસના એકસ્પાન્શન અર્થે ગામેગામ ફરતાં તેનો મૂળભૂત શોખ પણ જાગૃત થયો. કોટન કાંતવાવાળા, કાપડના વણાટકામવાળા અથવા એ કાર્યમાં જેની પાસે વધુ સારો વિચાર હોય તેવા લોકોના સંપર્કમાં આવવા લાગ્યો.